b"\n_START_ARTICLE_\nFerdinand Gu\xc3\xa9rin\n_START_SECTION_\nBiografia\n_START_PARAGRAPH_\nInici\xc3\xa0 els estudis musicals amb el seu pare, Alphonse Gu\xc3\xa9rin. El 1910 ingress\xc3\xa0 al Conservatori de Par\xc3\xads i el 1912 a la Schola Cantorum, on fou deixeble de Martin-Pierre Marsick, Narcisse-Augustin Lefort i Armand Parent. Ben aviat feu concerts i sessions privades a Fran\xc3\xa7a i Espanya. Visqu\xc3\xa9 a Par\xc3\xads fins al 1917 i posteriorment fix\xc3\xa0 la seva resid\xc3\xa8ncia a Barcelona. _NEWLINE_El 1926 fund\xc3\xa0 el Quartet Ib\xc3\xa8ric, del qual tamb\xc3\xa9 formaren part Josep Doncel, Graci\xc3\xa0 Tarrag\xc3\xb3 i Ferran P\xc3\xa9rez Pri\xc3\xb3, substitu\xc3\xaft m\xc3\xa9s tard aquest darrer per Mario Verg\xc3\xa9. Als anys 40 form\xc3\xa0 part del Quinteto G\xc3\xa1lvez, junt amb Graci\xc3\xa0 Tarrag\xc3\xb3, Josep Trotta, Salvador Pri\xc3\xb3 i Rafael G\xc3\xa1lvez. Tamb\xc3\xa9 fou membre del Tr\xc3\xado Su\xc3\xb1\xc3\xa9, format juntament amb Juan Armengol i Jos\xc3\xa9 Su\xc3\xb1\xc3\xa9 Tom\xc3\xa1s. Exerc\xc3\xad de professor a l'Acad\xc3\xa8mia Long\xc3\xa1s i a l'Acad\xc3\xa8mia Ard\xc3\xa9vol. El 1927 fou nomenat professor de viol\xc3\xad del Conservatori del Liceu, on, a m\xc3\xa9s, dirig\xc3\xad la classe de m\xc3\xbasica de cambra. Actu\xc3\xa0 com a viol\xc3\xad solista a l'Orquestra Pau Casals el 1926 i 1928, aix\xc3\xad com a l'Orquestra del Gran Teatre del Liceu, l'Orquestra Ard\xc3\xa8vol i l'Orquestra Filharm\xc3\xb2nica de Barcelona, on fou sol\xc2\xb7licitat pel seu director, el mestre Joan Man\xc3\xa9n. Tingu\xc3\xa9 dos fills, Joaquim i Manuel, tamb\xc3\xa9 violinistes. Joaquim Gu\xc3\xa9rin form\xc3\xa0 part del quartet de corda \xe2\x80\x9cArs Nova\xe2\x80\x9d i del Quartet Cl\xc3\xa0ssic Catal\xc3\xa0, essent tamb\xc3\xa9 lutier."